Diari Oficial de la Generalitat Valenciana


Sumari del DOGV 7924, del 24-11-2016 (2016/9292)

RESOLUCIÓ de 21 de novembre de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni entre la Generalitat, a través de la Conselleria de Sanitat Universal i Salut Pública i el Departament de Sanitat del Govern d'Aragó per a la prestació de l'assistència sanitària en zones limítrofes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7924

Data del DOGV
:   24-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9292


Data del document
:   21-11-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de novembre de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni entre la Generalitat, a través de la Conselleria de Sanitat Universal i Salut Pública i el Departament de Sanitat del Govern d'Aragó per a la prestació de l'assistència sanitària en zones limítrofes. [2016/9292]  
La Generalitat, a través de la Conselleria de Sanitat Universal i Salut Pública, i el Departament de Sanitat del Govern d'Aragó han subscrit, prèvia tramitació reglamentària, el dia 14 de novembre de 2016, el conveni per a la prestació de l'assistència sanitària en zones limítrofes.  
  
En compliment del que establix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 811/2016 i que figura com a annex d'aquesta resolució.  
  
València, 21 de novembre de 2016.- El director general de Relacions amb les Corts: Antonio Torres Salvador.  
  
Conveni de col·laboració entre la Generalitat, a través de la Conselleria de Sanitat Universal i Salut Pública, i el Departament de Sanitat del Govern d'Aragó, per a la prestació de l'assistència sanitària en zones limítrofes.  
  
València, 14 de novembre de 2016  
  
Reunits  
D'una part, Carmen Montón Giménez, consellera de Sanitat Universal i Salut Pública de la Generalitat, en representació de la Generalitat, nomenada pel Decret 8/2015, de 29 de juny, del president de la Generalitat, pel qual es nomenen vicepresidenta, consellers, secretària i portaveu del Consell, d'acord amb el que disposen els articles 17.e i 28.g de la Llei 5/1983, de 30 de desembre, de la Generalitat, del Consell; l'article 160.1.b de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en relació amb l'article 4.2 del Decret 156/2015, de 18 de setembre, del Consell, pel que aprova el Reglament orgànic i funcional de la Conselleria de Sanitat Universal i Salud Púbica, prèvia aprovació per les Corts en data 21 de setembre de 2016, Resolució 827/IX, de conformitat amb els articles 22.i i 59.1 de l'Estatut d'Autonomia de la Comunitat Valenciana.  
I d'una altra, Sebastián Celaya Pérez, conseller de Sanitat del Govern d'Aragó, nomenat pel Decret de 5 de juliol de 2015, de la Presidència del Govern d'Aragó (BOA 128, 06.07.2015), en l'exercici de la delegació de firma de conformitat amb allò que disposa l'article 5.1 de la Llei 2/2009, d'11 de maig, del president i del Govern d'Aragó, i amb l'autorització prèvia del Consell de Govern en la seua reunió de 14 de juny de 2016.  
Ambdues parts, en la representació que exerceixen, es reconeixen mútua capacitat legal suficient per a la firma del present conveni, i amb aquest fi  
  
Manifesten  
I. La Constitució espanyola, en l'article 43, proclama el dret a la protecció de la salut com un principi rector de política social i econòmica. És competència dels poders públics organitzar i tutelar la salut pública a través de mesures preventives i de les prestacions i serveis necessaris.  
II. El 6 de novembre de 2006 es va firmar un conveni marc de col·laboració entre la Conselleria de Sanitat de la Generalitat i el Departament de Salut i Consum del Govern d'Aragó. El dit conveni va finalitzar 6 de novembre de 2011.  
III. El bon resultat de l'aplicació del dit conveni i el desenvolupament de l'ampli sentit de col·laboració entre ambdues administracions comporta que tant la Conselleria de Sanitat Universal i Salut Pública de la Generalitat com el Departament de Sanitat del Govern d'Aragó coincidisquen en la importància d'articular la col·laboració per a l'atenció sanitària de les zones limítrofes de manera que els ciutadans d'ambdues comunitats autònomes puguen continuar beneficiant-se de l'assistència sanitària integral en els centres més pròxims i accessibles des del seu domicili, amb independència de la comunitat autònoma en què residisquen.  
IV. Aquesta col·laboració s'emmarca en l'àmbit de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que preveu en els seus articles 4 i 6 la col·laboració entre les administracions públiques, en l'exercici de les seues competències, màximament quan aquesta col·laboració és especialment beneficiosa per als ciutadans protegits per ambdues administracions. I conformement amb el que estableix la Llei 1/2011, de 10 de febrer, de Convenis de la Comunitat Autònoma d'Aragó, i el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
V. D'altra banda, amb data 31 de maig de 2013 es va firmar un protocol, actualment en vigor, entre la Generalitat de la Comunitat Valenciana i el Govern d'Aragó en matèria de Turisme, Sanitat i Gestió del Medi Natural, que, en el seu annex I, estableix les estipulacions en matèria de sanitat per a la prestació d'assistència sanitària en zones limítrofes.  
VI. El sistema sanitari públic s'inspira en els principis bàsics de solidaritat, igualtat, universalitat, equitat, qualitat, coordinació i cooperació de les administracions sanitàries públiques per a la superació de les desigualtats en salut, a fi d'aconseguir una major justícia distributiva que permeta al ciutadà rebre un servei sanitari públic de qualitat i en condicions d'igualtat efectiva en l'accés.  
  
Tots aquests principis han de contribuir a una major cohesió social entre ambdues comunitats de manera que s'utilitzen els recursos sanitaris de la manera més eficient, per la qual cosa es fa necessari establir una via de coordinació per a mantindre la garantia del dret a la protecció de la salut de tots els ciutadans d'ambdues comunitats autònomes, amb independència del seu lloc de residència o del lloc en què es demanden les prestacions de l'assistència sanitària.  
VII. Hem de ressaltar les característiques orogràfiques, demogràfiques i socials de les poblacions limítrofes, destacant la dispersió de la població, amb problemes de comunicació per la seua complexa orografia, carreteres en mal estat i climatologia adversa, així com l'envelliment de la seua població, que implica dependència de la cura dels familiars, molts d'ells veïns d'ambdues comunitats autònomes, i per tant, la necessitat de ser atesos en centres pròxims a les seues poblacions de residència, sense oblidar les relacions de veïnat entre zones o municipis d'ambdues administracions sanitàries.  
  
VIII. Per a aconseguir aquests objectius i tots els que permeten consolidar un nou escenari de coordinació en matèria sanitària que redunde en interés d'ambdues comunitats autònomes i dels ciutadans que residisquen en aquestes, s'han iniciat una sèrie de negociacions que finalment han conclòs en el present conveni.  
A aquest efecte, ambdues parts acorden subscriure aquest conveni basant-se en les següents  
  
Clàusules  
  
Primera. Objecte del conveni  
El present conveni regula l'àmbit de coordinació en matèria sanitària a fi de:  
a) Facilitar l'accessibilitat de l'atenció sanitària primària i especialitzada més pròxima per als pacients, així com el transport sanitari i les prestacions farmacèutiques, de zones limítrofes d'ambdues comunitats.  
  
b) Promoure la garantia efectiva dels drets dels ciutadans d'acord amb el que disposen la Llei General de Sanitat i la Llei de Cohesió i Qualitat del Sistema Nacional de Salut.  
c) Assegurar la coordinació dels dispositius sanitaris a fi d'aconseguir un benefici recíproc per a les actuacions dels sistemes sanitaris d'ambdues comunitats autònomes.  
d) Compartir l'experiència i el coneixement en qüestions que afecten la viabilitat, consolidació i millora d'ambdós serveis de salut.  
e) Promoure el marc per a la implicació conjunta dels professionals sanitaris d'ambdues comunitats, així com facilitar l'intercanvi de coneixements científics i tècnics.  
  
Segona. Àmbit d'aplicació  
Aquest conveni és aplicable en les zones geogràfiques limítrofes d'ambdues comunitats corresponents a les zones bàsiques de salut de Cantavella, Mosquerola, Móra de Rubiols, Sarrión i Vall-de-roures del sector sanitari de Terol i Alcanyís del Servei Aragonés de Salut (SALUD) i en les zones bàsiques de salut d'Ademuz, Titaguas, el Forcall i Morella de la Conselleria de Sanitat Universal i Salut Pública.  
Les zones incloses en l'àmbit del present conveni, així com els seus municipis i població, s'exposen en els annexos I i II.  
  
Tercera. Matèries objecte del conveni  
Són objecte del present conveni les matèries següents:  
1. Assegurament sanitari.  
2. Atenció primària.  
3. Atenció especialitzada.  
4. Transport sanitari no urgent.  
5. Assistència farmacèutica.  
6. Atenció sanitària en urgències, emergències i transport sanitari urgent.  
Les dites matèries es concreten en les actuacions següents:  
1. Assegurament sanitari.  
L'atenció sanitària de les poblacions objecte del conveni es realitzarà sota l'empara de l'assegurament sanitari per part de la comunitat autònoma que realitza la prestació dels serveis. L'assegurament sanitari implica el dret a rebre l'assistència objecte d'aquest conveni. Aquells usuaris que siguen beneficiaris d'aquest conveni, i sense perjuí del que estableix el Reial Decret 183/2004, de 30 de gener, pel qual es regula la targeta sanitària individual, posseiran la targeta sanitària d'aquell servei de salut de què reben atenció.  
La comissió de seguiment vetlarà pel compliment de les emissions de targetes sanitàries i per realitzar un seguiment de les incidències que aquestes puguen ocasionar.  
2. Atenció primària.  
Seguint els principis de l'atenció primària, entre altres els d'accessibilitat, atenció integral, contínua o essencial, i com a gestor i coordinador de casos i regulador de fluxos, s'estableix per aquest conveni que els ciutadans de les zones geogràfiques limítrofes de les dues comunitats que el firmen puguen ser atesos per professionals sanitaris pertanyents als serveis de salut d'ambdues comunitats segons s'establisca funcionalment en aquest conveni. En aquests casos, l'atenció sanitària i totes les conseqüències que se'n deriven seran considerades, amb caràcter general, com a activitats pròpies dels serveis de salut respectius.  
  
En concret, es delimiten diferents possibilitats d'actuació pròpies de l'atenció primària com són l'assistència sanitària a demanda, programada i urgent tant en la consulta com en el domicili del malalt, així com l'atenció continuada i la rehabilitació, quan aquesta es preste en centres de salut, i s'exposen en l'annex III.  
Els usuaris dels municipis detallats en l'annex III, i sense perjuí del que estableix el Reial Decret 183/2004, de 30 de gener, pel qual es regula la targeta sanitària individual, disposaran de la targeta sanitària del servei de salut prestador de serveis sanitaris d'atenció primària.  
  
Qualsevol canvi en l'organització de l'atenció primària serà supervisat, i si és el cas aprovat, per la comissió de seguiment.  
3. Atenció especialitzada (ambulatòria, hospitalària, programada o d'urgències).  
L'atenció, tant de primer nivell o de segon nivell, quan aquesta atenció requerisca una major complexitat assistencial o es vegen superades les capacitats tècniques del centre, serà realitzada pels centres hospitalaris de referència més pròxims de la Comunitat Valenciana o de la Comunitat d'Aragó indistintament i sempre d'acord amb l'acceptació del pacient.  
Per a no interrompre la continuïtat assistencial, es facilitarà el flux d'informació de cada pacient corresponent a la història clínica o una altra informació d'interés per a la gestió del cas.  
L'atenció es prestarà d'acord amb allò que s'exposa en l'annex III del present conveni.  
Qualsevol canvi en l'organització de l'atenció especialitzada serà supervisat per la comissió de seguiment.  
4. Transport sanitari no urgent.  
El transport sanitari no urgent serà garantit preferentment per la comunitat autònoma origen del pacient. No obstant això, en casos de dificultat derivats de l'organització dels serveis, circumstàncies meteorològiques o altres, la prestació del servei quedarà garantida per qualsevol de les comunitats firmants del conveni, bé directament o a través de les empreses proveïdores del servei quan estiga externalitzat. En aquest sentit, es garantirà amb les empreses adjudicatàries corresponents l'eliminació de limitacions territorials, de manera que puguen efectuar el seu servei en territori de les dues comunitats autònomes sota l'empara d'aquest conveni.  
Qualsevol canvi en l'organització del transport sanitari no urgent serà supervisat per la Comissió de Seguiment.  
5. Assistència farmacèutica.  
Es dispensaran les receptes en el centre sanitari on siga atés el pacient.  
Els fàrmacs de dispensació hospitalària podran facilitar-se tant en l'hospital de referència de la comunitat del pacient com en l'hospital origen de la prescripció, d'acord amb les preferències del pacient. En cas que la dispensació es realitze en l'hospital d'origen de la prescripció, el cost d'aquesta es facturarà a la comunitat origen del pacient, o bé, preferentment, es compensarà per reposició.  
  
6. Atenció sanitària en urgències, emergències i transport sanitari urgent.  
La Generalitat i el Govern d'Aragó col·laboraran en la resolució de les urgències i emergències sanitàries de les poblacions objecte del conveni amb els recursos d'atenció urgent més adequats al tipus d'incident i disponibles en cada moment.  
Davant d'una situació d'urgència o emergència sanitària en les poblacions d'ambdues zones limítrofes, serà necessari contactar amb els telèfons habilitats en ambdues províncies per a l'atenció a les urgències i emergències. A la Comunitat Valenciana el telèfon de contacte serà el 112, que és el número de capçalera del Centre d'Emergències Comunitat Valenciana. A la Comunitat d'Aragó el telèfon de contacte serà el 112 o 061, que és el número de capçalera del Centre de Coordinació d'Urgències Sanitàries.  
La comunicació i col·laboració entre els centres de coordinació d'urgències i emergències sanitàries d'ambdues comunitats autònomes, 061 a Aragó i Centre d'Informació i Coordinació d'Urgències (CICU) a la Comunitat Valenciana, serà estreta en tots aquells incidents que així ho requerisquen.  
Qualsevol incidència serà tractada en la comissió de seguiment amb la urgència que corresponga en cada cas.  
  
Quarta. Compensació de despeses  
Les prestacions sanitàries que es faciliten en aplicació del present conveni i que siguen susceptibles de poder ser compensades amb càrrec al fons de cohesió sanitària a què es refereix la disposició addicional setanta-unena de la Llei 48/2015, de 29 d'octubre, de Pressupostos Generals de l'Estat per a el 2016, hauran de compensar-se amb càrrec al dit fons, i s'aplicarà a aquest efecte la seua normativa estatal reguladora.  
  
A aquest efecte, les parts firmants es comprometen a realitzar totes aquelles actuacions exigides per la normativa que regula la gestió de l'esmentat fons per a possibilitar la dita compensació, en especial la formulació de la corresponent sol·licitud d'assistència sanitària programada, i la seua derivació i assistència seran registrades i validades per mitjà del sistema d'informació del fons de cohesió sanitària (SIFCO).  
Les prestacions sanitàries, farmacèutiques i la resta de les previstes en la cartera de serveis comuns del Sistema Nacional de Salut que es presten en aplicació del present conveni, no susceptibles de ser compensades amb càrrec al fons de cohesió sanitària, es compensaran amb càrrec al fons de garantia assistencial previst en l'article 3 del Reial Decret Llei 16/2012, de 20 d'abril, de mesures urgents per a garantir la sostenibilitat del sistema nacional de salut i millorar la qualitat i seguretat de les seues prestacions, en els termes que s'indiquen en la seua normativa de desplegament.  
Aquells processos, procediments, patologies, tècniques i tecnologies no recollides en SIFCO o que no estiguen previstos en la cartera de serveis de l'hospital receptor i que s'hagen de realitzar en un centre privat, hauran de ser autoritzats prèviament per la comunitat autònoma de residència del pacient, i aquesta comunitat autònoma assumirà la despesa corresponent.  
  
Cinquena. Comissió mixta de seguiment i control  
1. Als efectes de vetlar pel compliment general de les clàusules expressades en el present conveni, es crea una comissió de seguiment i control composta per sis membres:  
- Tres representants designats pel Departament de Sanitat del Govern d'Aragó.  
- Tres representants designats per la Conselleria de Sanitat Universal i Salut Pública.  
2. Correspon a aquesta comissió supervisar el compliment d'aquest conveni, resoldre tots els problemes d'interpretació que puguen plantejar-se en la seua aplicació, definir els àmbits i programes de salut específics de col·laboració entre ambdós serveis de salut, formular proposta d'acords addicionals per a noves actuacions conjuntes no previstes en aquest, avaluar i, si és el cas, proposar la renovació d'aquest conveni o la seua rescissió, així com assessorar respecte de totes les qüestions que siguen sotmeses a la comissió per qualsevol de les parts, així com informar les parts dels retards i incidències que es puguen presentar durant l'execució del conveni.  
3. La presidència i la secretaria de la comissió de coordinació i seguiment correspondrà als representants dels titulars dels departaments competents de cada comunitat per períodes rotatius d'un any de duració, començant aleatòriament o de mutu acord.  
4. Aquesta comissió haurà de reunir-se una vegada a l'any i quan les circumstàncies ordinàries o excepcionals així ho aconsellen, sense perjuí que els directius dels dispositius assistencials implicats mantinguen les reunions de treball que corresponguen.  
Els acords en la comissió s'establiran per consens entre els components d'ambdues representacions, que firmaran una acta de cada reunió en què figuraran els acords o desacords de les parts, que seran remesos a les direccions generals amb competència en assistència sanitària d'ambdós governs.  
5. Aquesta comissió serà assessorada, així mateix, pels membres dels serveis de salut de cada comunitat per ells designats i, en tot cas, per les persones que exercisquen la direcció d'equip, coordinació mèdica i adjunta, responsables d'infermeria dels equips d'atenció primària inclosos en l'àmbit d'aquest conveni.  
  
Sisena. Efectes i vigència  
El present conveni produirà efectes a partir dels trenta dies de la seua publicació i tindrà una vigència de cinc anys; es renovarà tàcitament per períodes anuals amb un màxim d'altres cinc anys, si no hi ha denúncia prèvia per alguna de les parts amb un mes d'antelació com a mínim.  
  
Setena. Causes de resolució  
El present conveni es podrà resoldre abans de la finalització del seu terme, per les causes següents:  
a) Mutu acord de les parts.  
b) Denúncia expressa d'una de les parts amb un preavís de tres mesos d'antelació a la data de la seua finalització.  
c) Incompliment de les seues clàusules.  
d) Causes d'interés públic que així ho aconsellen.  
En cas de l'extinció anticipada del conveni, les actuacions en curs d'execució es donaran per acabades i resoltes amb la finalització de les actuacions que en el dit moment s'estiguen realitzant. Així, les parts firmants garantiran la continuïtat en els mecanismes ordinaris ja existents en les qüestions administratives i s'atindran en tot cas als principis que informen el present document.  
  
Huitena. Harmonització amb altres convenis o protocols  
A fi d'harmonitzar el contingut del present conveni amb el que estableix el protocol, actualment en vigor, entre la Generalitat i el Govern d'Aragó en matèria de turisme, sanitat i gestió del medi natural, de 31 de maig de 2013, es deixen sense efecte les previsions del protocol en matèria d'assistència sanitària, i se substitueix la col·laboració en la matèria per les que s'acorden en el present conveni.  
  
Novena. Naturalesa i règim jurídic  
El present conveni té naturalesa administrativa, i en conseqüència, totes les qüestions litigioses que sorgisquen entre les parts durant el desplegament i execució del present conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
  
  
I en prova de conformitat amb el que s'ha exposat i s'ha convingut, signen el present conveni de col·laboració per triplicat en el lloc i la data assenyalats en l'encapçalament.  
  
El conseller de Sanitat del Govern d'Aragó: Sebastián Celaya Pérez.   
  
La consellera de Sanitat Universal i Salut Pública de la Generalitat: Carmen Montón Giménez.  
  
  
ANNEX I  
Zones de salut i municipis d'Aragó objecte del conveni: població i targetes sanitàries  
  
Zona de Salut Municipi Habitants TIS  
Cantavella La Cuba 37 27  
 Cantavella 741 677  
 Cañada de Benatanduz 41 31  
 Fortanet 203 176  
 L'Anglesola 432 415  
 Mirambell 119 124  
 Pitarc 90 76  
 Tronxó 68 79  
 Villarluengo 189 156  
Mosquerola Linares de Móra 287 222  
 Mosquerola 589 570  
 Puertomingalvo 119 120  
 Valdelinares 85 65  
Móra de Rubiols Móra de Rubiols 1.585 1542  
 Alcalá de la Selva 399 364  
 Cabra de Mora 73 45  
 Fonts de Rubiols 121 103  
 Gúdar 77 74  
 Nogueroles 207 177  
 Rubiols 661 652  
 Valbona 193 149  
Sarrión Sarrión 1.167 1109  
 Abejuela 54 43  
 Albentosa 270 260  
 Arcos de las Salinas 105 101  
 Manzanera 510 464  
 Olba 240 201  
 La Puebla 500 410  
 San Agustín 141 101  
 Torrijas 45 41  
 Total 9.348 8.574  
  
  
  
  
ANNEX II  
Zones de salut i municipis de la Comunitat Valenciana objecte del conveni: població  
  
Zones de salut i municipi Habitants  
Ademuz 1.149  
Casas Altas 146  
Cases Bajas 188  
Castielfabib 275  
Torrebaja 435  
Vallanca 149  
Puebla de San Miguel 79  
Herbés 49  
Total 2.460  
  
  
  
ANNEX III  
Assistència sanitària pactada en el conveni  
  
1. Poblacions pertanyents a Castelló i València tributàries d'assistència sanitària en dispositius assistencials d'Aragó  
1.1. Zona de salut d'Ademuz  
· L'atenció especialitzada dels pacients de la zona de salut del Racó d'Ademús serà assumida per l'Hospital Obispo Polanco, en tots els serveis i especialitats inclosos en la seua cartera de servei, tant en urgències com en hospitalització, consultes externes i proves complementàries.  
  
· En el cas de requerir serveis especialitzats de segon nivell o alta especialitat, com radioteràpia, o altres de no inclosos en la cartera de serveis de l'Hospital Obispo Polanco, l'atenció especialitzada es dispensarà en els centres de referència de València (Hospital Arnau de Vilanova).  
· L'Hospital San José de Terol serà el centre de referència per a atenció geriàtrica, convalescència i hospital de dia geriàtric.  
Per a atenció psiquiàtrica tindran com a referents els dispositius de salut mental següents:  
I. L'atenció i seguiment ambulatori es realitzarà en les unitats de salut mental ubicades al centre de salut Ensanche.  
II. L'atenció urgent, a l'Hospital Obispo Polanco, i si es requereix ingrés urgent, en la seua unitat de curta estada o unitat d'aguts.  
III. Si cal continuar amb tractament de rehabilitació intensiu, es realitzarà en la unitat de mitjana estada o en el centre de dia psiquiàtric del centre de rehabilitació psicosocial San Juan de Dios de Terol.  
  
S'exclou la rehabilitació en règim residencial (llarga estada).  
· Odontologia: unitat de suport del centre de salut Ensanche de Terol.  
1.2. Municipi d'Herbés  
· L'atenció primària es prestarà al centre de salut de Vall-de-ruores i serà atés directament pel facultatiu de Penya-roja de Tastavins.  
  
· L'atenció especialitzada es prestarà a l'Hospital d'Alcanyís.  
· Si es requereixen serveis especialitzats de segon nivell o alta especialitat, com radioteràpia o altres de no inclosos en la cartera de serveis de l'Hospital d'Alcanyís, l'atenció especialitzada es dispensarà a l'Hospital Provincial de Castelló o HUMS de Saragossa.  
2. Poblacions de la província de Terol tributaris d'assistència sanitària en dispositius assistencials de la Conselleria de Sanitat de la Generalitat  
2.1. Municipi de la Cuba  
· L'atenció primària es prestarà al centre de salut del Forcall (tant en sol·licitud programada com en atenció continuada).  
· L'atenció especialitzada es dispensarà a l'Hospital de Vinaròs o a l'Hospital d'Alcanyís, indistintament, i inclourà urgències, hospitalització, consultes externes i proves complementàries.  
· Si es requereixen serveis especialitzats de segon nivell o alta especialitat, com radioteràpia, o altres de no inclosos en la cartera de serveis dels hospitals de Vinaròs i Alcanyís, l'atenció especialitzada es dispensarà a l'Hospital General de Castelló o aquell que corresponga a València.  
La rehabilitació es realitzarà al centre de salut de Morella.  
2.2. Municipi d'Abejuela  
· L'atenció primària es prestarà des del centre de salut de Titaguas (tant en sol·licitud programada com en atenció continuada) i serà atés directament pel facultatiu de La Yesa.  
· L'atenció especialitzada es prestarà en l'Hospital de Llíria (urgències, hospitalització, consultes externes i proves complementàries).  
  
· Si es requereixen serveis especialitzats de segon nivell o alta especialitat, com radioteràpia, o altres de no inclosos en la cartera de serveis de l'Hospital de Llíria, l'atenció especialitzada es dispensarà a l'Hospital Arnau de Vilanova.  
· La rehabilitació es realitzarà a l'Hospital de Llíria.  
2.3. Zona de salut de Cantavella  
· L'atenció especialitzada podrà ser prestada tant a l'Hospital de Vinaròs o a l'Hospital Provincial de Castelló com a l'Hospital d'Alcanyís o a l'Hospital Obispo Polanco de Terol (urgències, hospitalització, consultes externes i proves complementàries), depenent de la proximitat del municipi de què es tracte.  
· Si es requereixen serveis especialitzats de segon nivell o alta especialitat, com radioteràpia, o altres de no inclosos en la cartera de serveis dels hospitals de Vinaròs, Alcanyís o Terol, l'atenció especialitzada es dispensarà en l'Hospital General de Castelló o aquell que corresponga a València.  
· L'atenció continuada per a l'Anglesola podrà ser dispensada tant al centre de salut de Cantavella com al centre de Vilafranca.  
  
· Per a l'atenció a urgències i emergències que requerisquen transport urgent medicalitzat, s'utilitzarà el SAMU de Vilafranca. Si no està disponible, s'atendran amb el dispositiu de transport més pròxim a la població, que dispose d'atenció mèdica.  
· La rehabilitació es realitzarà al centre de salut de Morella.  
2.4. Zona de salut de Mosquerola  
· Els pacients de la zona de salut de Mosquerola que requerisquen serveis especialitzats de segon nivell o alta especialitat com radioteràpia, o aquells no inclosos en la carteres de servei de l'Hospital Obispo Polanco, hauran de ser atesos a l'Hospital General de Castelló o aquell que corresponga a València.  
· Per a l'atenció a urgències i emergències que requerisquen transport urgent medicalitzat, s'utilitzarà el SAMU de Vilafranca. Si no està disponible, s'atendran amb el dispositiu de transport més pròxim a la població, que dispose d'atenció mèdica.  
2.5. Zona de salut de Móra de Rubiols  
· Els pacients de la zona de salut de Móra de Rubiols que requerisquen serveis especialitzats de segon nivell o alta especialitat com radioteràpia, o aquells no inclosos en la cartera de servei de l'Hospital Obispo Polanco, seran atesos a l'Hospital Arnau de Vilanova o aquell que corresponga a València.  
2.6. Zona de salut de Sarrión  
Els pacients de la zona de salut de Sarrión que requerisquen serveis especialitzats de segon nivell o alta especialitat com radioteràpia, o aquells no inclosos en la carteres de servei de l'Hospital Obispo Polanco, hauran de ser atesos a l'Hospital Arnau de Vilanova o en aquell que corresponga a València.